
 Motto: 
„Multe e dulce şi frumoasă! 
Limba ce-o vorbim! 
Altă limbă-armonioasă! 
      Ca ea nu găsim”. 
                                                         (Gheorghe Sion – „Limba românească”) 
 
 
 
Limba română „dulce şi frumoasă” „ca un fagure de miere” cum o caracteriza 
M.Eminescu în poezia „Epigonii”, limba „veche şi-nţeleaptă”, „limba vechilor 
cazanii”(„Limba noastră” – Alexe Mateevici) a fost şi va fi un factor de coeziune, de 
unire permanentă între românii de pretutindeni, un suport deosebit pentru 
spiritualitatea românească, în care a înflorit cultura română, prin opere ce au ajuns în 
universalitate. 
Cei cu „inima română” sunt cu adevărat uniţi în „cuget şi simţiri” căci există 
un anumit fel de a gândi şi de a simţi româneşte, imprimat de factura psihică a unui 
popor străvechi ca al nostru, poporul român, blând şi înţelept, greu încercat de-a 
lungul istoriei sale atât de zbuciumate. 
Visul unirii tuturor românilor a fost şi va fi cel mai frumos vis al unui neam ce 
doreşte să trăiască liniştit în spaţiul său străvechi, de la „Nistru pân’ la Tisa” (M. 
Eminescu – „Doina”) de la „marea cea mare la Atlantic”(N. Iorga-– „Istoria 
Românilor)).   
Dacismul, curent ideologic autohton, afirmat la începutul secolului al XX-lea 
şi caracterizat prin punerea în evidenţă a contribuţiei dacilor în etnogeneza 
românească, la formarea limbii şi culturii române va  crea bazele unei concepţii 
unitare asupra originii limbii române şi va stabili adevărul asupra istoriei neamului 
românesc. 
Limba matrice a Europei este vechea limbă creată de daci, de cei care au dus-o 
în lume pe diferite căi, prin transhumanţă sau transmutare în alte spaţii, din cauza 
înmulţirii demografice, a calamităţilor sau din interese economice.  
Această limbă matrice s-a păstrat în limbile romanice, cu sistemul ei 
gramatical coerent, cu modele de structurare a comunicării, cu ajutorul unor lexeme 
care au forme sonore şi scrise aproape identice în diferite limbi europene, ce redau 
multiple noţiuni şi vom demonstra aceasta în cartea viitoare: „Limba dacilor, limbă 
universală” argumentând acest adevăr printr-un studiu de lingvistică. Trebuie stabilită 
diferenţa între limba latină şi limba română,  este necesar a se recunoaşte că limba 
etruscilor desprinşi din daci, stabiliţi în Laţium, Italia este limba latină, devenită prin 
gramaticieni şi clerici limbă a culturii elitelor europene, nu o limbă a popoarelor 
europene care sunt unite atât prin legături de sânge, cât şi prin legături spirituale, 
asemănările lingvistice fiind evidente. 
Nimic nu este mai frumos pe lume decât să deschizi mintea şi să faci să 
vibreze sufletul unor copii la tot ce este frumos, măreţ, moral, dar mai ales la tot ce 
este românesc. 
Ei trebuie să înţeleagă şi să preţuiască limba română căci: 
„Limba noastră-i o comoară 
În adâncuri înfundată, 
Un şirag de piatră rară 
Pe moşie revărsată.” 
(Alexe Mateevici  –  „Limba noastră”) 
 
Aşa a scris Alexei Mateevici în aceste versuri nemuritoare, vădind dragostea 
sa pentru limba română. 
Limba română are un farmec şi o poezie aparte, fiind o limbă fonetică, foarte 
muzicală. Jules Michelet, istoric francez, spunea când vorbea de limba română  că 
„graiul poporului român este un suspin şi o lacrimă îi tremură în viers”(Jules Michelet 
„Histoire de la Roumanie”). 
Mereu îmbogăţită cu alte cuvinte luate din alte limbi, îndeosebi din franceză, 
limba română este într-o permanentă schimbare, mai ales datorită noilor tehnologii şi 
a exploziei informaţionale. 
Deşi separaţi prin oprelişti diferite de-a lungul istoriei, românii şi-a păstrat 
unitatea de limbă, azi fiind posibilă înţelegerea românilor de pretutindeni, chiar dacă 
vorbesc dialecte diferite. 
Un rol deosebit la  cunoaşterea limbii române corecte îl are şcoala, acest izvor 
de lumină de unde elevii pot sorbi învăţătura cărţilor. Aşa ei pot cunoaşte pe marii 
scriitori români, de la Ienăchiţă Văcărescu, care spune „Podoabe limbii voastre daţi, 
cu româneşti cuvinte” până la fermecătoarea poezie a marelui Eminescu cel ce-a scris 
versuri nemuritoare ca acestea „Pân’ ce izvorăsc din veacuri stele una câte una/ Şi din 
neguri, dintre codrii, tremurând s-arată luna”(M.Eminescu  – „Scrisoarea III), 
conturând teoria relativităţii înainte de Einstein, la fascinaţia poveştilor lui Ion 
Creangă, la umorul lui I.L.Caragiale şi la literatura contemporană. 
Mai bogaţi sufleteşte, mai luminaţi la minte, mai frumos formaţi pentru viaţă, 
elevii români vor face faţă cu cinste noilor cerinţe ale şcolii româneşti, dacă învaţă 
bine limba natală, purtătoare de valori spirituale.  
Prin studiu, ei vor căpăta deprinderi de exprimare corectă orală şi scrisă, 
cunoştinţe de literatură, de istorie şi geografie a spaţiului românesc, de cultură şi 
civilizaţie românească, prin talentul dascălilor străluciţi pe care-i are şcoala 
românească din ţară şi de peste hotare. 
Limba pentru care s-au dat atâtea jertfe de sânge pe plaiurile româneşti, limba 
credinţei noastre strămoşeşti, limba română este o limbă omogenă, o limbă a viitorului 
european, ea fiind mai bine sistematizată ca alte limbi, va fi limba Europei unite, cum 
preconizează mulţi cercetători.   
Ca pedagog, am realizat auxiliare didactice pentru elevi şi studenţi precum: 
„Limba română. Gramatica de bază pentru elevi”(Editura Didactică şi Pedagogică, 
2011), „Gramatica de bază pentru elevi. Culegere de exerciţii şi teste” (Editura 
Didactică şi Pedagogică, 2012), „Limba română. Ortograme explicate” (Editura 
Didactică şi Pedagogică, 2012).  
Limba română, limbă cu multiple posibilităţi de a reflecta realitatea,  de a reda 
noţiuni, idei, sentimente, subtilităţi ale gândirii este ea însăşi o operă de artă, prin 
muzicalitatea, fonetica şi topica sa, iar noi avem obligaţia de a o respecta, dezvolta şi 
valorifica în comunicarea scrisă şi orală, precum şi în opere literare ce o pot înscrie în 
contextul lingvistic internaţional, în patrimoniul cultural al umanităţii. 

